Source: https://www.jogiforum.hu/hirek/31094
Timestamp: 2020-04-10 13:12:24
Document Index: 29337232

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

Nemzeti jogszabály uniós joggal való összeegyeztethetőségéről - Az Európai Unió Bírósága ítéletet hozott | hírek | Jogi Fórum ﻿
Nemzeti jogszabály uniós joggal való összeegyeztethetőségéről - Az Európai Unió Bírósága ítéletet hozott
2014.01.16. Jogi Fórum / Európai Unió Bírósága
A Bizottság a Bíróság által megállapított kényszerítő bírság behajtása során nem határozhat valamely, a Bíróság által korábban meg nem vizsgált nemzeti jogszabálynak az uniós joggal való összeegyeztethetőségéről. Az ilyen mérlegelési mozgástér a Bíróság kizárólagos hatáskörének jogtalan gyakorlását jelentené - áll az Európai Unió Bíróságának ítéletében.
A C292/11. P. sz. Bizottság kontra Portugália ügyben hozott ítélet
A Bíróság a 2004. október 14-i ítéletében megállapította, hogy Portugália nem teljesítette kötelezettségeit, mivel nem helyezte hatályon kívül a közbeszerzések területén az uniós jog megsértése miatt kárt szenvedett személyeknek fizetendő kártérítés megítélését vétkesség vagy rosszhiszeműség bizonyításától függővé tévő nemzeti jogszabályt. A Bizottság, mivel úgy vélte, hogy Portugália nem tett eleget az ezen ítéletben foglaltaknak, újabb keresetet indított, amelyben kényszerítő bírság megállapítását kérte. A Bíróság a 2008. január 10-i ítéletében megállapította, hogy Portugália az első, 2004. évi ítéletében foglaltaknak nem tett eleget, mivel a Bizottság által megállapított határidőn belül nem helyezte hatályon kívül a portugál jogszabályt. Ennélfogva a Bíróság Portugáliát arra kötelezte, hogy az első, 2004. évi ítéletben foglaltak teljesítéséhez szükséges intézkedések megtételében való késedelemért a második ítélet kihirdetésétől, azaz 2008. január 10-től napi 19 392 euró összegű kényszerítő bírságot fizessen a Bizottságnak.
Portugália 2007. december 31-én, azaz a 2008. évi ítélet kihirdetését néhány nappal megelőzően elfogadta a 67/2007. sz. törvényt, amely a kérdéses nemzeti jogszabályt hatályon kívül helyezte, és az állam által okozott károk megtérítésére új rendszert vezetett be. E törvény 2008. január 30-án lépett hatályba. A Bizottság azonban úgy vélte, hogy e törvény nem minősül a 2004. évi ítélet megfelelő és teljes végrehajtására alkalmas intézkedésnek. Portugália a vita elhúzódásának elkerülése érdekében ekkor elfogadta a 67/2007. sz. törvényt módosító 31/2008. sz. törvényt, ugyanakkor úgy vélte, hogy a 67/2007. sz. törvény tartalmazott minden, a 2004. évi ítélet végrehajtásához szükséges intézkedést. A 31/2008. sz. törvény 2008. július 18-án lépett hatályba.
A Bíróság által kiszabott kényszerítő bírság behajtására irányuló eljárás keretében a Bizottság úgy vélte, hogy a 67/2007. sz. törvény nem minősül a 2004. évi ítélet megfelelő végrehajtásának. Véleménye szerint Portugália csak a 31/2008. sz. törvény elfogadásával tett eleget a Bíróság ítéletében foglaltaknak. Ennélfogva a Bizottság a 2008. november 25-i határozatában 2008. július 17-ig, azaz az utóbbi törvény hatálybalépését megelőző napig számolva állapította meg a napi kényszerítő bírság teljes összegét.
Portugália ekkor a Bizottság e határozatával szemben keresetet nyújtott be a Törvényszékhez. A Törvényszék a 2011. március 29-i ítéletével megsemmisítette a határozatot. A Törvényszék megállapította, hogy a Bíróság által hozott ítélet végrehajtása érdekében valamely tagállam által elfogadott új jogszabály tartalmának értékelése minden esetben a Bíróság kizárólagos hatáskörébe tartozik, és a Bizottság és a tagállam közötti nézeteltérés esetén új eljárás tárgyát kell képeznie.
A Bizottság a Törvényszék ezen ítéletének hatályon kívül helyezése iránt fellebbezést nyújtott be.
A Bíróság ítéletével a fellebbezést elutasítja.
Előzetesen a Bíróság emlékeztet arra, hogy a kötelezettségszegő tagállamnak a kötelezettségszegést megállapító ítéletben foglaltak teljesítésére való ösztönzését célzó eljárást a
Bíróság ítéleteinek végrehajtására irányuló külön bírósági eljárásnak, más szóval végrehajtási eljárásnak kell tekinteni. Ennélfogva az ezen állam által az ítéletben foglaltak teljesítése érdekében hozott intézkedések vizsgálata és a fizetendő összegek behajtása során a Bizottságnak figyelembe kell vennie azt, hogy a Bíróság hogyan határolta be a kötelezettségszegést.
A jelen ügyben mind a 2004. évi ítélet rendelkező részéből, mind pedig a 2008. évi ítélet rendelkező részéből kitűnik, hogy a Bíróság által megállapított kötelezettségszegés egy nemzeti jogszabály hatályon kívül helyezésének elmulasztásával kapcsolatos. A Bizottság azonban úgy vélte, hogy a kérdéses nemzeti jogszabályt hatályon kívül helyező 67/2007. sz. törvény nem biztosítja a 2004. évi ítélet megfelelő végrehajtását. A Bíróság úgy véli, hogy a Bizottság így az új portugál törvény uniós joggal való összeegyeztethetőségének kérdéséről határozott, miközben ezen új törvény olyan felelősségi rendszert vezetett be, amely eltért a hatályon kívül helyezett jogszabállyal bevezetett rendszertől, és amelyet a Bíróság korábban nem tudott megvizsgálni. Márpedig a Bizottság a Bíróság valamely ítéletének végrehajtása keretében rendelkezésre álló értékelési jogkörének gyakorlása során nem sértheti a Bíróság azon kizárólagos hatáskörét, hogy valamely nemzeti jogszabálynak az uniós joggal való összeegyeztethetőségéről határozzon.
Ugyanígy, amint a megtámadott ítéletben kiemelésre került, a Törvényszék sem határozhat a Bizottság arra vonatkozó értékeléséről, hogy valamely, a Bíróság által korábban meg nem vizsgált nemzeti gyakorlat vagy szabályozás alkalmas-e arra, hogy biztosítsa valamely, kötelezettségszegést megállapító ítélet végrehajtását. Ez esetben ugyanis a Törvényszéknek elkerülhetetlenül határoznia kellene az ilyen gyakorlat vagy szabályozás uniós joggal való összeegyeztethetőségéről, és így jogtalanul gyakorolná a Bíróság e tekintetben fennálló kizárólagos hatáskörét.
Ebből következik, hogy amikor a Bizottság és az érintett tagállam között nézeteltérés van azzal kapcsolatban, hogy valamely, a Bíróság által korábban meg nem vizsgált nemzeti gyakorlat vagy szabályozás alkalmase az ilyen ítélet végrehajtására, a Bizottság határozatot hozva nem döntheti el maga ezt e nézeteltérést, és nem vonhatja le ebből a kényszerítő bírság kiszámításával kapcsolatos következtetéseket.
Kétségtelen, hogy ilyen határozattal szemben megsemmisítés iránti keresetet lehet benyújtani a Törvényszékhez, és az utóbbi által hozott ítélet a Bírósághoz benyújtott fellebbezés tárgyát képezheti. A Törvényszék által ilyen eljárás keretében végzett elemzés azonban jogtalanul korlátozná a Bíróság azon lehetőségét, hogy felülvizsgálja azon ténymegállapításokat, amelyekre a Törvényszék az elemzését alapította, mivel a fellebbezés keretében a Bíróságnak nem feladata ezek vizsgálata.
Ezenkívül az, ha a Bizottság nagyobb mérlegelési mozgásteret kapna, sértené a kötelezettségszegés megállapítása iránti eljárásokban a tagállamokat megillető, védelemhez való eljárási jogokat. Az ilyen értelmezés ugyanis eltörölné a pert megelőző szakaszt, amelyben az érintett tagállamnak alkalma van eleget tenni a kötelezettségeinek, illetve a Bizottság által felhozott kifogásokkal szemben érdemben hivatkozhat védekezésül felhozott jogalapjaira.
A fentiekből következik, hogy a Törvényszék a megtámadott ítéletben nem korlátozta jogellenesen a 2008. évi ítélet Portugália általi végrehajtásának vizsgálata keretében a Bizottságot megillető hatásköröket, és következésképpen a Bizottság által e tekintetben elvégzett értékelés felülvizsgálatára vonatkozó saját hatásköreit sem.